**Отчет за дейността на НЧ „Обнова – 1869”**

Уважаеми присъстващи!

Благодаря на всички, които се отзовахте днес, в тази сложна извънредна епидемична обстановка. Благодаря, че всички сте с необходимите предпазни средства и събранието, въпреки всичко може да бъде проведено.

Знам, че сте тук, защото ви интересува. Знам, че сте тук, защото ви боли и защото всеки един от вас има своя принос в обществения живот в селото ни. Онова, което ще си кажем днес, вие го знаете, защото сте присъствали, но то е наш всеобщ резултат и е плод от общите ни усилия.

Веднага искам да кажа, че не всичко е било винаги така, както сме искали да го направим, не винаги нещата са се случвали по начина, по който е трябвало, но винаги сме се ръководили от идеята, че читалището не е самостоятелна институция и неговото съществуване зависи и от други фактори, определящи неговия живот - финансиране, непредвидени ремонтни дейности, човешки ресурси...

Въпреки всичко изминалата 2019 година имаше своите различни по естество прояви. Всички те естествено се случиха според възможностите ни и с подкрепата на партньори като община Павел баня, ККП „ Блага дума“ , ОУ „Н.Й. Вапцаров” и ДГ „Славейче”.

По традиция първо искам да фокусирам вашето внимание към дейността на библиотеката през изминалата година. Общият библиотечен фонд наброява14 709 тома. Читателите ни са 348, като от тях до 14 години са 132. Раздадените библиотечни материали 5 480 тома.

Да, фондът на библиотеката като число е значителен и е бил един от най-богатите в общината, но днес със съжаление може да се каже, че той има много морално остаряла и неизползваема литература, която периодично отчисляваме и по този начин прочистваме библиотечния фонд.

За наша всеобща радост изминалата година библиотеката реализира успешен проект за книги по програма „Българските библиотеки – съвременни центрове за четене и информираност”. Спечелихме още на първи етап и закупените томове бяха от заглавия търсени от учениците, доста заглавия от нашумели български автори, както и книги търсени от широкия ни кръг от читатели.

Като цяло читателската активност има в летния сезон при групата на децата, а в зимния -при пенсионерите.

Дейността в самата библиотека продължава според възможностите си. Веднъж месечно, с педагозите в детска градина „Славейче“, се организираха посещения на най- малките в читалнята на библиотеката, главно за четене на приказки, като се включваха и родители. Някои от децата за първи път се докоснаха до книга! Бяха четени български приказки, а имаше и дечица, които бяха приканени да разкажат любими такива.

В този контекст и със същата водеща идея - децата да питаят любов към книгите, беше организирана и среща с началния курс от училището, с ръководител г-жа Аликан, които не просто посетиха и разгледаха библиотеката, но и бяха подготвили драматизации на две приказки. Небивал интерес предизвикват новите кътчета в детския сектор, които са сътворени изцяло от деца, участващи в летния ни конкурс „Децата на Габарево”.

Не по-малко интересни бяха организираните литературни четения, вече за по-големи, на творби на Чудомир. Особено вълнение предизвика разказа „ Юряя“, както и „Не съм от тях“, защото освен майсторска импровизация, имаше и драматизация.

Периодично в библиотеката, дори и във фоайето на читалището, се уреждат витрини, посветени на личности, които трябва да се съхранят в паметта на подрастващите. Интересно събитие например за по-големи деца беше проведеното четене на любими цитати от „ Малкия принц“ на 29 юни, когато е годишнината от рождението на Антоан дьо Сен Екзюпери. Така случайно-неслучайно предизвикахме и интереса към книгата в някои деца. Мъдростта на времето докосна сърцата с идеята, че „ …красивото е видимо не за очите, а за сърцето“.

В тясна връзка с дейността на библиотеката е работата в Джананова къща - това е мястото, превърнало се в любимо за габаревци, а и не само. Организираната възпоменателната панахида в памет на Дякона на 19 февруари, както и честването на годишнина от неговото рождение, събира в този Дом не само жители на Габарево, но и хора от пределите на общината, които също обичат Духа на мястото.

Тук се провеждат ежегодните вечери, посветени и на поета Стефан Фурнаджиев. Във връзка с годишнината от смъртта му, освен спомена за него и неговите поетични творения, традиционно вече стана и връчването на наградените от конкурсът „ Децата на Габарево”, който се прове за шеста поредна година. С голям ентусиазъм децата на Габарево рисуват, съчиняват, изработват, а творенията остават да красят фоайето и библиотеката на читалището. В истински празник се превръща връчването на наградите , придружено с изложба на изработените проекти от децата – радост, смях, емоции…

На калдъръма, сред цветя и тих уют, се проведе за първи път и Вечер на талантите. Имаше танци, сценки, публика и деца, деца…

Традиционно тук се връчва и учредената литературна награда на името на Стефан Фурнаджиев. Тази година тя бе връчена на Стефан Бакърджиев за романа му „Без право на завръщане”.

Пълноценен живот читалището води съвместно и с Пенсионерския клуб, с общата певческа група. Заедно с тях се отбелязаха редица празници и се проведаха множество тържества: Бабинден, Денят на лозаря, Националния празник на България…

Ентусиазмът на групата е неуморен. Благодарим за подкрепата, за разбирането, за отделеното време, за любовта. На 1 април бяхме домакини на всички пенсионерски клубове от общината. Организираната среща бе вълнуваща, сред песни и добро настроение.

Говорейки за самодейци трябва да споделя и за успехите на Кукерския колектив и възрожденската група с черешов топ към читалището. Въпреки някои разногласия и разнородния си състав, групата гостува на различни места и спечели няколко награди. Тук е момента да ви напомня, че читалището не финансира тази група, тя се самофинансира от спечелени парични награди и собствени средства / с изключение на едно участие, което се финансира от Община Павел баня и тази година нашата група използва за Разлог, където взе участие в „Старчевата 2019”/. В тази връзка искам да изкажа сърдечни благодарности към Община Павел баня и Общински съвет за осигурения превоз , защото тяхната помощ и разбиране са от голямо значение за нас като институция и в частност за колективите от самодейци.

Тук искам да отбележа и представянето на читалището на Празника на розата и минералната вода в гр. Павел баня, на т. нар. „Селски дворове”, винаги е повече от успешно, но това не се дължи само на нас, а с изключителното съдействие и кулинарно участие на множество сръчни ръце на габаревските жени: Росица Кхоланди, Милена Чолпанова, Гюляр Юсеин, Кадрие Юсеин, Богдана Тенева, Величка Шипкалиева, Зорница Бичева, Мария Шамбурова. Благодаря, мили дами!

Чрез направената ретроспекция, искам да спомена и отбелязването на 150 годишнина на читалището. С труд, любов и помощ успяхме да отпразнуваме един достоен юбилей. Постарахме се, както „в доброто старо време”, в Габарево да гостува театрална постановка. Това стана благодарение на Казанлъшкия театър, които оживиха овехтялата габаревска сцена, с прекрасни декори и представиха на публиката нещо ново и различно за традиционалистите, но пък в същото време съвременно и модерно.

И накрая искам да обобщя, че от гледна точка на съвременния живот може съществуването на едно читалище да изглежда остаряла, похабена или непълноценна форма, но в действителност читалището е извор на духовност и импулс за ново творчество, а народно читалище „Обнова-1869” с.Габарево е едно своеобразно културно наследство, едно незаменимо богатство на нашата национална, селищна и родова памет, чието опазване е една обща грижа и споделена отговорност от всички. За Габарево то доказа, че е не просто постройка съградена от човека, а ценност в натрупано наследство от традиционни знания, песенен и словесен фолклор и може би най-вече памет, без която се стига до обезличаване и обезродяване на собствената ни национална идентичност. Тук се съхранява онзи все още жив Дух на Габарево, тук заякват корените български, тук се опазва „онуй що не гасне”. Истината е, че хора от различни възрастови групи, с разнородна етническа принадлежност, пресичат прага на този Дом не само за съдействие, въпрос, услуга или търсена книга - читалището в Габарево отдавна не е обикновена сграда или книгохранилище. Тук се съхраняват ценности, но тук се търси и пресечната точка, баланса, между миналото и динамично-технологично съвремие. Да, имаме трудности с поддръжката на голямата ни сграда. Да, покривът ни тече и е огромен за ремонт. Да, големият ни салон е неизползваем и сега използваме фоайето. Да...,но! - имаме сърца, имаме любов към всичко свято и родно, тачим корен и традиция и се стараем - толкова, колкото можем.

На края, с голямо удовлетворение искам да благодаря на всички, които ни оказват своето съдействие и работят заедно с нас, ръка за ръка, рамо до рамо. Знам, че ще ставаме повече, защото „до всяко едно същество, като застане още едно”…

Нека е спорна работата ни, удовлетворяваща, разпалваща загасналите искри.

И, разбира се, да си пожелаем здраве и финансови възможности, но и повече креативност и съмишленици.

Бъдете здрави и се пазете!Благодаря!

Секретар:………………………

/Тотка Бичева/